РЕШЕНИЕ НА СЪВЕТА
от 4 ноември 2008 година
за предоставяне на взаимна помощ на Унгария
(2009/103/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейскатa общност, и по-специално член 119 от него,
като взе предвид препоръката на Комисията, направена след консултация с Икономическия и финансов комитет,
като има предвид, че:
(1)
От средата на 2006 г. насам унгарските органи полагат значителни усилия за коригиране на натрупаните външни и вътрешни неравновесия на страната. Въпреки осезаемите резултати, постигнати през последните две години, включващи значително намаляване на общия държавен дефицит и постепенно намаляване на дефицита по текущата сметка, унгарските финансови пазари изпитват сериозно напрежение от началото на октомври 2008 г.
(2)
През октомври 2008 г. унгарските органи приеха широкообхватна програма в областта на икономическата политика, предназначена да възстанови доверието на инвеститорите и да намали напрежението, изпитвано на унгарските финансови пазари през предходните седмици. Тази програма включва мерки за осигуряване на адекватна ликвидност и финансиране за банковата система, действия за осигуряване на адекватна капитализация на банките, както и планове за обезпечаване на бюджетната стабилност и за ограничаване на потребностите от финансиране. По-специално унгарското правителство преразгледа целта си за равнище на дефицита, като я промени от планираните в бюджета 4 % от БВП на 3,4 % от БВП за 2008 г. и съответно от 3,2 % от БВП на 2,6 % от БВП за 2009 г. Тази икономическа програма, и по-специално бюджетните цели ще бъдат отразени в бюджета на правителството, както и в програмата за сближаване, които включват и други политически мерки и структурни реформи.
(3)
Съветът периодично извършва преглед на икономическата политика, провеждана от Унгария, по-специално в контекста на ежегодния преглед на актуализираната програма за сближаване на Унгария и изпълнението на националната програма за реформа, в контекста на периодичния преглед на напредъка на Унгария във връзка с препоръката на Съвета относно процедурата при прекомерен дефицит, както и в контекста на доклада за сближаване.
(4)
Въпреки очакваното подобрение на салдото по текущата сметка Унгария е изправена пред значителни финансови нужди през 2008 и 2009 г. (приблизително около 20 милиарда евро), тъй като с оглед на актуалното развитие на финансовия пазар салдата по капиталовата и финансовата сметка могат съществено да се влошат с по-бързото увеличение на нетните изходящи потоци от портфейлни инвестиции.
(5)
Унгарските органи поискаха значителна финансова помощ от Общността, от международни финансови институции и от други държави, за да поддържат устойчивостта на платежния баланс и да постигнат разумно равнище на валутните резерви.
(6)
Платежният баланс на Унгария е изправен пред сериозна опасност, която оправдава спешното предоставяне на взаимна помощ от Общността,
ПРИЕ НАСТОЯЩОТО РЕШЕНИЕ:
Член единствен
Общността предоставя взаимна помощ на Унгария.
Адресати на настоящото решение са държавите-членки. То се публикува в Официален вестник на Европейския съюз.
Съставено в Брюксел на 4 ноември 2008 година.